**CRNA GORA**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. 05-19-9781-11/17**

**Podgorica, 08.10.2019.**

Savjet Agencije za zaštitu ličnih podataka i slobodan pristup informacijama, postupajući po Presudi Upravnog suda U.br.28/18 od 10.09.2019. godine, odlučujući po podnesku XX, br. 05-19-9781-1/17 od 22.09.2017. godine, na osnovu člana 62 stav 2 Zakona o upravnom postupku ("Sl. list Crne Gore", br. 56/14, 20/15, 40/16 i 37/17), a u vezi sa članom 8 stav 2 Zakona o zaštiti podataka o ličnosti („Sl. List CG“, br. 79/08, 70/09, 44/12 i 22/17) je na sjednici održanoj dana 30.09.2019. godine donio

**R J E Š E N J E**

Odbija se podnesak XX, Zelenika bb Herceg Novi, br. 05-19-9781-1/17 od 22.09.2017. godine zbog nenadležnosti.

**O b r a z l o ž e nj e**

Dana 22.09.2017. godine Agenciji za zaštitu ličnih podataka i slobodan pristup informacijama (u daljem tekstu: Agencija) podneskom se obratila XX iz Zelenike bb, Herceg Novi, radi vršenja nadzora na privatnom posjedu, odnosno stanu u stambenoj zgradi, ul. XX Zelenika, Herceg Novi, na čijoj zajedničkoj terasi je od strane XX postavljen video nadzor, kako navodi, bez odobrenja nadležnog organa, čime se vrši neovlašćeno snamanje zajedničke terase i prozora podnositeljke predmetnog podneska.

Na osnovu predmetne Inicijative, br. 05-19-9781-1/17, kontrolori Agencije obišli su stambenu zgradu koja se nalazi u ul. XX Zelenika, i shodno tome sačinili Zapisnik o nadzoru, br. 05-19-9781-3/17 od 30.10.2017. godine u kojem se navodi da kontrolori nijesu mogli izvršiti kontrolu video nadzora, jer je u pitanju privatni stan, odnosno privatna svojina – balkonska terasa, koja je zatvorena kapijom. Na isto upućuju i spisi kod Osnovnog suda u Herceg Novom P.br. XX, koji su dostavljeni ovoj Agenciji od strane XX, radi rješavanja imovinskog odnosa u dijelu balkonske terase gdje su postavljene sporne kamere.

Zakonom o zaštiti podataka o ličnosti video nadzor predviđen je kao poseban vid obrade ličnih podataka. Članom 8 stav 2 istog propisano je da se odredbe ovog Zakona ne primjenjuju na fizičko lice, kad obradu ličnih podataka vrši za sopstvene potrebe. Shodno navedenom, ovlašćena lica Agencije tj. kontrolori nemaju zakonsko ovlašćenje za vršenje nadzora u objektu u privatnom vlasništvu, iz razloga što ulazak u privatni posjed bez saglasnosti vlasnika predstavlja narušavanje nepovredivosti stana, kako je propisano članom 41 Ustava Crne Gore (“Sl. List CG”, br. 1/07 i 38/13) u kojem se navodi: “Stan je nepovrediv. Niko ne može bez odluke suda ući u stan ili druge prostorije protiv volje njegovog držaoca i u njima vršiti pretres. Pretres se vrši u prisustvu dva svjedoka. Službeno lice može ući u tuđi stan ili druge prostorije i bez odluke suda i vršiti pretres bez prisustva svjedoka ako je to neophodno radi sprječavanja vršenja krivičnog djela, neposrednog hvatanja učinioca krivičnog djela ili radi spašavanja ljudi i imovine.”

Shodno tome, kontrolori Agencije su postupili u okviru svojih ovlašćenja, te nisu bili u mogućnosti da izvrše uvid u DVR uređaj na kome su priključene kamere i utvrde koji opseg kamere zahvataju, tj. da li se vrši video nadzor van privatnog posjeda, da li video nadzor obuhvata i dio javne površine kao i dio prostora kuće podnosioca zahtjeva.

Postupajući po Presudi Upravnog suda U.br.28/18 od 10.09.2019. godine koju je ova Agencija primila 17.09.2019. godine, a nakon razmatranja spisa predmeta, Savjet Agencije je na sjednici održanoj 30.09.2019. godine ocijenio da se iz podneska ne može utvrditi nadležnost Agencije, kao ni nadležnost drugog javnopravnog organa, odnosno suda kojem bi isti bio proslijeđen na dalje postupanje. Članom 62 stav 2 Zakona o upravnom postupku propisano je da „Kad javnopravni organ primi podnesak za koji nije nadležan, a ne može da utvrdi koji je javnopravni organ, odnosno sud nadležan za postupanje po podnesku, donijeće, bez odlaganja, rješenje kojim će odbiti podnesak zbog nenadležnosti i dostaviti ga stranci“.

S navedenog, odlučeno je kao u dsipozitivu ovog rješenja.

**Pravna pouka:** Protiv ovog Rješenja može se pokrenuti Upravni spor u roku od 20 dana od dana prijema

**SAVJET AGENCIJE:**

**Predsjednik, Muhamed Gjokaj**

**Dostavljeno:**

* Odsjeku za predmete i prigovore
* Podnositeljki podneska